РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/127-18

6. јун 2018. године

Б е о г р а д

З А П И С Н И К

30. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 5. ЈУНА 2018. ГОДИНЕ

Седница је почела у 13,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Огњен Пантовић, Младен Лукић, Арпад Фремонд, Марјана Мараш, Мирослав Алексић, проф. др Миладин Шеварлић и Ненад Божић.

Седници нису присуствовали чланови Одбора: Јасмина Обрадовић, Радован Јанчић, Горан Јешић, Нада Лазић и Милорад Мирчић.

Поред чланова Oдбора, седници је присуствовао народни посланик мр Горан Чабради.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Данијела Милосављевић Остојић, помоћник министра за правне и нормативне послове, Емина Милакара, в.д. директора Управе за ветерину, Ненад Петровић, саветник директорке Управе за ветерину, Зоран Ивановић, начелник Одељења ветеринарске инспекције, Маја Андријашевић, шеф одсека за регистрацију ветеринарских организација и ветеринарских услуга, Ненад Терзић, виши саветник и руководилац групе за сточарство; Ненад Будимовић, секретар Удружења за сточарство и прераду сточарских производа, Привредна комора Србије, Мирјана Мишчевић, саветник Удружења за сточарство, Привредна комора Србије; Сњежана Милосављевић, Удружење одгајивача чинчила, Миодраг Станковић, покровитељ Удружења одгајивача чинчила и председник Групације одгајивача крзнашица и кунића при Привредној комори Србије.

Пре утврђивања дневног реда, његову допуну предложио је Мирослав Алексић са тачком: Разматрање статуса и захтева малинара у вези са откупном ценом малине и анализа досадашње политике Владе у вези са овим питањем.

Одбор није прихватио предлог за допуну дневног реда. (3 за, 9 није гласало)

Одбор је већином гласова (9 за, 1 уздржан, 1 није гласао) усвојио следећи

Д н е в н и р е д

1. Усклађивање Закона о добробити животиња („Сл. гласник РС“, број 41/09) са Законом о сточарству („Сл. гласник РС“, бр. 41/09, 93/12 и 14/16), укидање забране узгајања крзнашица и др.

Прва тачка дневног реда - Усклађивање Закона о добробити животиња („Сл. гласник РС“, број 41/09) са Законом о сточарству („Сл. гласник РС“, бр. 41/09, 93/12 и 14/16), укидање забране узгајања крзнашица и др.

У уводним напоменама, Жељко Радошевић је рекао да је Законом о добробити животиња, који је усвојен 2009. године, забрањено држање, репродукција, увоз, извоз и лишавање живота животиња искључиво ради производње крзна и коже. Ова одредба се примењује са прелазним периодом од 10 година и ступа на снагу 1. јануара 2019. године. У складу са планом рада Владе РС за 2018. годину, трећом ревизијом Националног програма и усвајањем правних тековина ЕУ, као и Стратегијом развоја пољопривреде и руралног развоја РС за период 2014-2024 године, потребно је припремити Предлог закона о изменама и допунама Закона о добробити животиња. Циљ ових измена је даља хармонизација прописа ЕУ и прихватање стандарда Светске здравствене организације, притом уважавајући специфичности РС и став заинтересованих страна у земљи али и процес приступања ЕУ. Измене треба да иду у правцу даљих реформи и хармонизације нашег законодавства из области добробити животиња са правним тековинама ЕУ.

Емина Милакара истакла је да је државни секретар др Бобан Костић, овлашћен испред Министарства да формира Радну групу која ће се бавити изменама и допунама Закона о добробити животиња. Што се тиче измене и допуне Закона о добробити животиња, измене које је Управа за ветерину припремила односе се на добробит животиња на фармама, добробит животиња на линији клања, добробит у транспорту и добробит експерименталних животиња. По њеним речима, до сада ниједна организација није поднела иницијативу према Управи за ветерину за измену закона у делу који се односи на узгој крзнашица, нити је Управа за ветерину имала учешће у томе. До сада су одржана два састанка код државног секретара где су била позвана и удружења за заштиту животиња. У овом тренутку, у регистру Управе за ветерину је регистровано 17 фарми и два складишта за кожу и крзно ради извоза.

Ненад Будимовић, истакао је да је Привредна комора Србије препознала значај узгајања крзнашица, као вида производње, као и да је основана Групација за крзнашице и куниће при Привредној комори Србије. Такође је истакао да је на путу усклађивања законодавства са европским законодавством неопходно и доношење Правилника о регулисању ове производње. Иницијативом за укидање забране гајења крзнашица која је покренута од произвођача и извозника у овој врсти делатности, интензивно је припремано формирање Групације за крзнашице и куниће, баш из разлога да ова производња са добром перспективом буде препозната, усклађена њена производња са европском регулативом и омогућено пословање великом броју људи који живе од ове делатности. Иницијатива поред произвођача ових животиња је потекла и од регионалне коморе у Крагујевцу и регионалне коморе у Ваљеву, који су на својим састанцима са произвођачима донели овакав закључак. С тим у вези, на седници одржаној 7.12.2017. године, Одбор удружења за сточарство и прераду сточарских производа, Сектор за пољопривреду ПКС се сагласио са предлогом о оснивању Групације за крзнашице и куниће. Секретар Групације је Мирјана Мишчевић. У складу са Статутом ПКС, упућен је допис за сагласност о образовању групације генералном секретару ПКС, 5. априла 2018. године и добијен је позитиван одговор да може се формира Групација за крзнашице и куниће.

Маријан Ристичевић је истакао да је усвајањем амандмана на Предлог закона о добробити животиња из 2009. године, уведена забрана узгајања крзнажица која ступа на снагу 1. јануара 2019. године. Такође, Одбор је на седници одржаној 17. јуна 2015. године донео закључак, којим се препоручује да се забрана укине. У образложењу Предлога закона о изменама и допунама Закона о сточарству („Сл. гласник РС“, број 14/16) предложено је да се бришу одредбе које су дефинисане другим законима (закон којим се уређује ветеринарство, закон којим се уређује добробит животиња), како се не би стварале недоумице код одгајивача у погледу испуњавања одређених услова и да би се избегло преклапање надлежности по више основа. Такође, ово за одгајиваче представља и подстицај у смислу да неће издвајати средстава за испуњење услова који би били прописани брисаним подзаконским актима (нпр. испуњење услова у погледу објеката за гајење по врстама домаћих животиња, као и услова у погледу опреме за гајење по врстама домаћих животиња). По његовим речима, укидање забране гајења крзнашица у складу је са Законом о сточарству („Сл. гласник РС“, бр. 41/09, 93/12 и 14/16), а у вези са чланом 1. став 2. којим се крзнашице уврштавају у домаће гајене животиње, те чланом 75. став 1. где је крзно уврштено у производе животињског порекла у смислу члана овог закона. Добробит животиња је пре свега начин узгоја, држање, услови и економске експлоатације. Уколико забрана остане на снази, крзнашице у Србији неће постојати, а употреба крзна се неће смањити, јер ће се крзно и даље увозити. Од 28 земаља ЕУ, забрана узгоја постоји у Великој Британији, Словенији, Аустрији, делу Белгије. Закон о добробити животиња је већ произвео штету, јер нисмо развијали производњу крзна. Поред пчеларства, ова врста производње се најлакше заснива у руралним подручјима.

У дискусији су учествовали народни посланици: Маријан Ристичевић, Милија Милетић, Ненад Божић и мр Горан Чабради.

Након расправе о тачки дневног реда, Одбор је већином гласова (8 за, 1 против, 1 није гласао) донео следећи

З а к љ у ч а к

Одбор је мишљења и предлаже да се усклади Закон о добробити животиња („Сл. гласник РС“, број 41/09) са Законом о сточарству („Сл. гласник РС“, бр. 41/09, 93/12 и 14/16), и у складу са тим укине забрана фармерског узгајања крзнашица, (члан 7. став 1. тачка 37) Закона о добробити животиња), а да се правилником регулишу услови и начин узгоја и економске експлоатације у складу са најбољим стандардима из земаља Европске уније.

Пошто других питања и предлога није било, седница је закључена у 15,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић